Women 7 Labib sou Entènèt | Tradiksyon monn nouvo a
Women 7​:​1-25
Egzanp ki montre ki jan yon moun libere anba Lalwa (1-6)
Lalwa fè peche parèt klè (7-12)
Lit moun dwe mennen kont peche (13-25)
7 Frè m yo, ou kwè nou pa ta konnen se toutotan yon moun vivan Lalwa domine sou li? (Paske, se ak moun ki konn Lalwa m ap pale.) 2 Pa egzanp, Lalwa ini yon madan marye avèk mari l pandan mari a vivan. Men si mari l mouri, li libere anba lwa mari l+. 3 Se sa k fè, si li ta vin madanm yon lòt gason pandan mari l vivan, yo t ap di li fè adiltè+. Men si mari l mouri, li libere anba lwa mari l. Konsa, li pa fè adiltè si l vin madanm yon lòt gason+. 4 Kidonk, frè m yo, nou menm tou, nou mouri anrapò ak Lalwa, grasa kò Kris la, pou nou ka vin pwopriyete yon lòt moun+, wi, pwopriyete sila a ki te leve sot nan lanmò a+, dekwa pou nou ka pwodui fwi pou Bondye+. 5 Paske, lè nou t ap viv selon lachè, dezi ki mennen nan peche, dezi Lalwa te devwale yo, t ap travay nan kò nou* pou fè nou pwodui fwi ki mennen nan lanmò+. 6 Men kounye a, nou libere anba Lalwa+, paske nou mouri anrapò ak sa ki te kenbe nou byen di a, dekwa pou nou ka vin esklav yon lòt jan, selon lespri a+, men pou nou pa esklav jan nou te ye anvan an, selon lwa ki ekri a+. 7 Donk, ki sa pou nou di? Èske Lalwa se peche? Jamè! An reyalite, mwen pa t ap rive konnen sa peche ye si pa t gen Lalwa+. Pa egzanp, mwen pa t ap konnen sa tanta ye si Lalwa pa t di: “Nou pa dwe gen tanta+.” 8 Men, grasa kòmandman an, peche jwenn yon okazyon pou l pwodui tout kalite tanta nan mwen. Paske, lè pa t gen Lalwa, peche te mouri+. 9 Anfèt, lontan, lè pa t gen Lalwa, mwen te vivan. Men, lè vin gen kòmandman an, peche vin viv ankò, men mwen menm, mwen mouri+. 10 E kòmandman an, ki te dwe mennen nan lavi+, mwen twouve se nan lanmò li mennen. 11 Paske, grasa kòmandman an, peche vin jwenn yon okazyon pou l sedui m, e li touye m akoz kòmandman an. 12 Donk, Lalwa, bò kote pa l, sen. E kòmandman an sen, li jis e li bon+. 13 Alò, èske se sa ki bon an ki lakòz mwen mouri? Jamè! Men se peche ki lakòz mwen mouri, dekwa pou l ka parèt se peche k ap sèvi ak sa ki bon an pou l pwodui lanmò pou mwen+. Konsa, avèk kòmandman an, peche vin parèt pi pa bon toujou+. 14 Paske, dapre sa nou konnen, Lalwa soti nan Bondye, men mwen menm, mwen fèt nan lachè, yo vann mwen bay peche+. 15 Anfèt, mwen pa konprann sa m ap fè. Paske, sa m vle a, se pa li m pratike, men sa m rayi a, se li m fè. 16 Men, si sa m fè, se bagay mwen pa vle fè, sèke mwen dakò Lalwa se yon bon bagay. 17 Kounye a, se pa mwen menm ankò k ap aji, men se peche ki abite nan mwen an k ap aji+. 18 Anfèt, mwen konnen pa gen anyen ki bon ki abite nan mwen, sètadi nan chè m. Paske, mwen vle fè sa ki byen, men, mwen pa gen kapasite pou m fè l+. 19 Paske, byen mwen vle fè a mwen pa fè l, men mal mwen pa vle fè a se li m pratike. 20 Donk, si se sa m pa vle fè a mwen fè, se pa mwen menm ki fè l, men se peche ki abite nan mwen an ki fè l. 21 Donk, men lwa mwen jwenn nan ka pa m: Lè m vle fè sa ki dwat, se sa ki mal ki lakay mwen+. 22 Nan fon kè m, mwen vrèman jwenn plezi nan lwa Bondye a+, 23 men, nan kò mwen, mwen wè yon lòt lwa k ap fè lagè ak lwa ki nan lespri m nan+ e k ap mennen m kòm prizonye bay lalwa peche+ ki nan kò m nan*. 24 Ala mizè pou mwen! Kiyès ki pral delivre m anba kò sa a k ap mennen m nan lanmò a? 25 Mèsi Bondye grasa Jezi Kris, Seyè nou an! Konsa, nan lespri m, mwen se esklav Lalwa Bondye, men nan chè m, mwen se esklav lalwa peche+.
^ Lit.: “manm nou”.
^ Lit.: “manm mwen”.